In nomine sancte et individue Trinitatis. Quoniam consuetudinarium est et a predecessoribus nostris ad nos huc usque perductum ut ea que rata et indissolubilia teneri vellent fideli custodie litterarum commendarent, eadem usi ratione, que infra scripta sunt, ne quandoque delerentur oblivione, litteris studuimus commendare. Ego igitur Robertus sancte Dei ecclesie Lingonensis Episcopus, precibus Cluniacensis abbatis monachorumque ejusdem loci ammonitus et rogatus, nullo interveniente mercimonio, nulla teste Deo suffragante pecunia, consilio Lingonensis cleri ecclesiam de Arcu premissis Cluniacensibus fratribus concessi possidendam, ea videlicet conditione ut salvum et integrum in ea perseveret jus Lingonensis ecclesie, suis scilicet temporibus parate et eulogie reddantur, archidiacono et archipresbytero debita servitia impendantur. Illud etiam precipue huic conditioni adjungimus, quod si pro aliqua facta injuria bannum Episcopale audierint, neque capellanus neque monachus inibi divinum presumat celebrare officium. Quicumque igitur hoc donum infringere presumpserit, non tantum Dei iram incurrat, verum etiam nostri vinculo anathematis subjaceat donec de presumptione facta digne satisfaciat. Facta sunt hec Gregorio papa existente, Philippo regnante, Roberto Lingonensi Episcopante, Stephano cancellario dictante. Signum Bozelini, archidiaconi. Signum Gichardi, archidiaconi. Signum Hugonis, archidiaconi. Signum Girardi, archipresbyteri. Signum Amalrici, decani. Signum Norgaudi, archidiaconi. Signum Warnerii, archidiaconi.